DA Den Europæiske Unions Tidende L 92/18

KOMMISSIONENS BESLUTNING

af 30. marts 2007

om EF-tilskud til en referenceundersøgelse af forekomsten af salmonella i kalkunflokke, som skal gennemføres i Bulgarien og Rumænien

(meddelt under nummer K(2007) 1401)

(Kun den bulgarske og den rumænske udgave er autentiske)

(2007/208/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 20, og

ud fra følgende betragtninger:

(1) Ved beslutning 90/424/EØF er der fastsat bestemmelser om EF-tilskud til specifikke veterinærforanstaltninger. Det er endvidere fastsat, at Fællesskabet skal iværksætte eller bistå medlemsstaterne ved iværksættelsen af de tekniske og videnskabelige foranstaltninger, der er nødvendige for at udvikle veterinærbestemmelser og for at udvikle undervisning og uddannelse på veterinærområdet.

(2) I henhold til Europa-Parlamentets og Rådets forordning (EF) nr. 2160/2003 af 17. november 2003 om bekæmpelse af salmonella og andre bestemte fødevarebårne zoonotiske agenser (2) skal der inden udgangen af 2007 opstilles et EF-mål for mindskelse af forekomsten af salmonella i kalkunflokke.

(3) Med henblik på opstilling af et sådant EF-mål er der behov for sammenlignelige oplysninger om forekomsten af salmonella i populationer af kalkuner i Bulgarien og Rumænien. Sådanne oplysninger foreligger ikke i øjeblikket, og der bør derfor gennemføres en særlig undersøgelse for at registrere forekomsten af salmonella i kalkuner, idet undersøgelsen skal dække et passende tidsrum i de pågældende medlemsstater.

(4) I henhold til Kommissionens beslutning 2006/662/EF af 29. september 2006 om EF-tilskud til en referenceundersøgelse af forekomsten af salmonella i kalkunflokke, som skal gennemføres i medlemsstaterne (3) skal der gennemføres en referenceundersøgelse af forekomsten af salmonella i kalkunflokke i de øvrige medlemsstater mellem oktober 2006 og september 2007. Samme procedure bør anvendes i forbindelse med referenceundersøgelserne i Bulgarien og Rumænien. Undersøgelsens varighed bør dog afkortes, så dataene fra alle medlemsstaterne kan analyseres på samme tid.

(5) Undersøgelsen har til formål at tilvejebringe de tekniske data, der er nødvendige for at udvikle Fællesskabets veterinærbestemmelser. I betragtning af hvor vigtigt det er, at der indsamles sammenlignelige oplysninger om forekomsten af salmonella i kalkuner i Bulgarien og Rumænien, bør der ydes EF-tilskud til de pågældende medlemsstater til gennemførelsen af de specifikke opgaver, der skal udføres som led i undersøgelsen. Udgifter til laboratorieprøver bør således godtgøres 100 % op til et vist maksimumsbeløb. Alle øvrige udgifter, f.eks. til prøveudtagning, transport og administration, bør ikke være EF-tilskudsberettigede.

(6) EF-tilskuddet bør ydes under forudsætning af, at undersøgelsen gennemføres i overensstemmelse med EF-retsforskrifterne og under overholdelse af visse andre nærmere angivne betingelser. EF-tilskuddet bør ydes under forudsætning af, at de planlagte foranstaltninger gennemføres som planlagt, og at myndighederne fremlægger alle nødvendige oplysninger inden for de fastsatte frister.

(7) Det er nødvendigt at fastlægge, hvilken omregningskurs der skal anvendes for de betalingsanmodninger, der indgives i national valuta som defineret i artikel 1, litra d), i Rådets forordning (EF) nr. 2799/98 af 15. december 1998 om den agromonetære ordning for euroen (4).

(8) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

Emne og anvendelsesområde

1. Der gennemføres en undersøgelse med henblik på at vurdere forekomsten af Salmonella spp. i Bulgarien og Rumænien i følgende kalkunflokke:

a) flokke af slagtekalkuner, hvoraf der udtages prøver højst tre uger, før de sendes fra den udvalgte bedrift til slagtning

b) flokke af avlskalkuner højst 9 uger før tidspunktet for udtagning af flokkene.

2. Undersøgelsen af salmonella-forekomsten i de i stk. 1 omhandlede flokke (i det følgende benævnt »flokkene«) omfatter perioden 1. april 2007 til 30. september 2007.

3. I denne beslutning forstås ved »kompetent myndighed« en medlemsstats myndighed eller myndigheder efter betydningen i artikel 3 i forordning (EF) nr. 2160/2003.

Artikel 2

Prøveudtagning

1. Prøveudtagning som led i undersøgelsen foretages på bedrifter med mindst 500 slagtekalkuner eller 250 avlskalkuner. På hver af de udvalgte bedrifter med slagtekalkuner udtages der prøver af én flok i en passende alder.

I lande, hvor det beregnede antal flokke, der skal udtages prøver af, jf. de tekniske specifikationer, er højere end antallet af eksisterende bedrifter med mindst det antal kalkuner, der er angivet i første afsnit, kan der dog for at nå op på det beregnede antal flokke udtages prøver af op til fire flokke på samme bedrift. Om muligt skal sådanne ekstra flokke fra samme bedrift komme fra forskellige fjerkræhuse, og prøverne udtages i forskellige måneder.

Hvis antallet af flokke, der skal udtages prøver af, stadig ikke er tilstrækkeligt, kan der udtages prøver af mere end fire flokke på samme bedrift, idet der fokuseres på større bedrifter.

Hvis antallet af flokke, der skal udtages prøver af, stadig ikke er tilstrækkeligt, kan der udtages prøver af bedrifter med færre kalkuner end det antal, der er angivet i første afsnit.

2. Prøveudtagningen foretages af den kompetente myndighed eller under den kompetente myndigheds tilsyn.

Artikel 3

Påvisning af Salmonella spp. og serotypning af salmonella-isolater

1. Påvisning af Salmonella spp. og serotypning af salmonella-isolater foretages på de nationale referencelaboratorier for salmonella.

Hvis det nationale referencelaboratorium ikke råder over den nødvendige kapacitet til at foretage alle analyserne, eller hvis det ikke er referencelaboratoriet, der rutinemæssigt foretager påvisning, kan de kompetente myndigheder dog udpege et begrænset antal andre laboratorier, som tager del i den offentlige salmonellakontrol, til at foretage analyserne.

Disse laboratorier skal have dokumenteret erfaring med anvendelse af den krævede påvisningsmetode, de skal have etableret et kvalitetssikringssystem, som er i overensstemmelse med ISO 17025-standarden, og de skal arbejde under det nationale referencelaboratoriums tilsyn.

2. Påvisningen af Salmonella spp. foretages efter den metode, der anbefales af EF-referencelaboratoriet for salmonella.

3. Serotypning af salmonella-isolater foretages efter Kaufmann-White-skemaet.

Artikel 4

Indsamling af data, vurdering og rapportering

1. Den kompetente myndighed indsamler og vurderer resultaterne af det arbejde, der er udført i henhold til artikel 3 i denne beslutning på grundlag af den i artikel 2 i denne beslutning omhandlede prøveudtagning, og meddeler Kommissionen alle nødvendige aggregerede data og sin vurdering.

Kommissionen videresender oplysningerne sammen med de nationale aggregerede data og medlemsstaternes vurderinger til Den Europæiske Fødevaresikkerhedsautoritet, som ser nærmere på dem.

2. Nationale aggregerede data og resultater som omhandlet i stk. 1 gøres offentligt tilgængelige på en måde, der sikrer overholdelse af princippet om fortrolighed.

Artikel 5

Tekniske specifikationer

De i artikel 2, 3 og 4 omhandlede opgaver og aktiviteter udføres i overensstemmelse med de tekniske specifikationer (SANCO/2083/2006), der blev fremlagt på mødet i Den Stående Komité for Fødevarekæden og Dyresundhed den 18. juli 2006, som offentliggjort på Kommissionens websted: http://europa.eu.int/comm/food/food/biosafety/salmonella/impl_reg_en.htm

Artikel 6

EF-tilskud

1. Der ydes EF-tilskud til visse udgifter afholdt af Bulgarien og Rumænien i forbindelse med laboratorieprøver, dvs. bakteriologisk påvisning af Salmonella spp. og serotypning af salmonella-isolater.

2. EF-tilskuddet udgør højst:

a) 20 EUR pr. test til bakteriologisk påvisning af Salmonella spp.

b) 30 EUR pr. test til serotypning af salmonella-isolater.

EF-tilskuddet må dog ikke overstige de i bilag I angivne beløb.

Artikel 7

Betingelser for EF-tilskuddet

1. Tilskuddet i henhold til artikel 6 ydes til Bulgarien og Rumænien under forudsætning af, at undersøgelsen gennemføres i overensstemmelse med de relevante EF-retsforskrifter, herunder konkurrencereglerne og bestemmelserne om indgåelse af offentlige kontrakter, og på følgende betingelser:

a) De love og administrative bestemmelser, der er nødvendige for at gennemføre undersøgelsen, sættes i kraft senest den 1. april 2007.

b) Der fremsendes en statusrapport, der dækker de første tre måneder af undersøgelsen, senest den 31. juli 2007; statusrapporten bør indeholde alle oplysninger omhandlet i kapitel 6, Rapportering, i de tekniske specifikationer, jf. artikel 5.

c) Der fremsendes senest den 31. oktober 2007 en endelig rapport om den tekniske gennemførelse af undersøgelsen, ledsaget af dokumentation for de afholdte udgifter og de opnåede resultater i perioden 1. april 2007 til 30. september 2007; bilagene til dokumentation for de afholdte udgifter skal som et minimum indeholde de i bilag II angivne oplysninger.

d) Undersøgelsen gennemføres som planlagt.

2. Et forskud på 50 % af det samlede beløb, jf. bilag I, kan udbetales efter anmodning herom fra Bulgarien og Rumænien.

3. Manglende overholdelse af de i stk. 1, litra c), angivne tidsfrister medfører en gradvis nedsættelse af det EF-tilskud, der udbetales, med 25 % af det samlede beløb den 15. november 2007, 50 % den 1. december 2007 og 100 % den 15. december 2007.

Artikel 8

Omregningskurs for udgifter

Af hensyn til administrativ effektivitet skal alle udgifter, der forelægges med henblik på EF-tilskud, angives i euro. I overensstemmelse med Kommissionens forordning (EF) nr. 1913/2006 af 20. december 2006 om gennemførelsesbestemmelser for den agromonetære ordning for euroen i landbrugssektoren og om ændring af visse forordninger (5) skal omregningskursen for udgifter i en anden valuta end euro være den sidste vekselkurs, som Den Europæiske Centralbank har fastsat inden den første dag i den måned, i hvilken betalingsanmodningen indgives af den berørte medlemsstat.

Artikel 9

Anvendelse

Denne beslutning anvendes fra den 1. april 2007.

Artikel 10

Adressater

Denne beslutning er rettet til Republikken Bulgarien og til Rumænien.

Udfærdiget i Bruxelles, den 30. marts 2007. På Kommissionens vegne Markos KYPRIANOU Medlem af Kommissionen

(1) EFT L 224 af 18.8.1990, s. 19. Senest ændret ved forordning (EF) nr. 1791/2006 (EUT L 363 af 20.12.2006, s. 1).

(2) EUT L 325 af 12.12.2003, s. 1. Senest ændret ved Rådets forordning (EF) nr. 1791/2006.

(3) EUT L 272 af 3.10.2006, s. 22.

(4) EFT L 349 af 24.12.1998, s. 1.

(5) EUT L 365 af 21.12.2006, s. 52.

BILAG I Maksimalt EF-tilskud til Bulgarien og Rumænien (EUR) Medlemsstat Beløb Bulgarien 2 990 Rumænien 3 250